2007

2007 (MMVII) oli normaalivuosi (ei karkausvuosi), joka alkoi maanantaista.

Yhdistyneiden kansakuntien julistamia vuoden teemoja olivat kansainvälinen heliofysiikan vuosi ja kansainvälinen napa-alueiden tutkimuksen vuosi.

Muut ajanlaskut 
Kiinalaisen kalenterin mukaan vuosi 2007 oli sian vuosi.

Tapahtumia

Tammikuu 

 1. tammikuuta – Kuntaliitoksia Suomessa:
 Toijala ja Viiala → Akaaseen.
 Kuivaniemi → Iihin.
 Längelmäki → Jämsään ja Oriveteen.
 Vuolijoki → Kajaaniin.
 Haukivuori → Mikkeliin.
 Mietoinen → Mynämäkeen.
 Pieksänmaa → Pieksämäkeen.
 Luopioinen → Pälkäneeseen.
 Kodisjoki → Raumaan.
 Ruukki → Siikajokeen.
 Suodenniemi → Vammalaan.
 Viljakkala → Ylöjärveen.
 Suolahti ja Sumiainen → Äänekoskeen.
 Vöyri ja Maksamaa liittyivät yhteen Vöyri-Maksamaan kunnaksi.
   1. tammikuuta – Bulgaria ja Romania liittyivät Euroopan unioniin, joka laajeni 27 maan laajuiseksi.
   1. tammikuuta – Slovenia liittyi euroalueeseen.
   1. tammikuuta – Iiristä tuli Euroopan unionin virallinen kieli.
   1. tammikuuta – Euroopan unionin puheenjohtajuus siirtyi Suomelta Saksalle.
   1. tammikuuta – Ban Ki-moon aloitti kautensa Yhdistyneiden kansakuntien pääsihteerinä.
   1. tammikuuta – Kalasataman metroasema avattiin Helsingissä.
   1. tammikuuta – Connexin pääkaupunkiseudun yhtiöiden nimet muuttuivat Veolia Transporteiksi.
   1. tammikuuta – Radio Rock aloitti toimintansa entisen Radio Cityn taajuudella.
   1. tammikuuta – Perulainen uutiskuvaaja Jaime Rázuri siepattiin Gazassa. Hänet vapautettiin seitsemän päivän kuluttua.
   1. tammikuuta – Radio KLF lopetti toimintansa radioasemana, se jäi nettiradioksi.
   1. tammikuuta – Tasavallan presidentti Tarja Halonen nimitti teatteriohjaaja Kaisa Korhosen taiteilijaprofessoriksi
 2. tammikuuta – Chilen I Región de Tarapacásta erotettiin Arican ja Parinacotan maakunnat, joista muodostettiin uusi kaksi maakuntaa ja neljä kuntaa käsittävä XV Región de Arica y Parinacota pääkaupunkinaan Arica. I Región de Tarapacán Iquiquen maakunnasta erotettiin Tamarugalin maakunta pääkaupunkinaan Pozo Almonte.
 4. tammikuuta – Yhdysvaltain 110. kongressi kokoontui. Edustajat valittiin 7. marraskuuta 2006 vaaleissa. Demokraatit hallitsivat molempia kamareita ensimmäisen kerran sitten 103. kongressin 1993–1995. Voimasuhteet olivat edustajainhuoneessa 233–202 ja senaatissa 49–49 ja kaksi sitoutumatonta, jotka liittyivät demokraattien puolelle. Demokraatit Nancy Pelosi valittiin puhemieheksi ja Harry Reid senaatin johtoon.
   4. tammikuuta – Israelin joukot hyökkäsivät puskutraktorein ja panssariajoneuvoin taisteluhelikopterien tukemana Ramallahiin Länsirannalle. Neljä palestiinalaista ammuttiin ja 20 haavoittui. Operaatio oli ensimmäinen länsirannalle sitten viime toukokuun. Hyökkäys tapahtui vain tunteja ennen kuin Ehud Olmert ja Egyptin Hosni Mubarak tapasivat Sharm el-Sheikhissa neuvotellakseen rauhanneuvottelujen jatkamisesta.
 8. tammikuuta – Yhdysvallat teki kaksi ilmaiskua Etelä-Somaliaan AC 130 -konein terroristijahdissa. Eräiden silminnäkijöiden mukaan iskuja tehtiin kolmena päivänä, minkä Yhdysvallat ja Somalian hallitus kiistivät.
10. tammikuuta – Daniel Ortega aloitti virkakautensa Nicaraguan presidenttinä. Tilaisuutta saapui seuraamaan Managuan Plaza de la Felle 300  000 hänen kannattajaansa. Ortegan seurana tilaisuudessa olivat Venezuelan Hugo Chávez ja Bolivian Evo Morales. Chávez lupasi Venezuelan rakentavan köyhään Nicaraguaan 100  000 barrelia päivässä käsittelemään pystyvän öljynjalostamon osana Alternativa Bolivariana para las Américas -kauppasopimusta.
  10. tammikuuta – Yhdysvaltain presidentti George W. Bush myönsi puheessaan tehneensä virheitä Irakissa ja ilmoitti lähettävänsä maahan 20  000 lisää joukkoja.
11. tammikuuta – Nato ilmoitti tappaneensa 150 talibania raskaissa taisteluissa Paktikan maakunnan Bermelin piirissä Itä-Afganistanissa kahden suuren taistelijoiden ryhmän ylitettyä rajan Pakistanista.
  11. tammikuuta – Bangladesh julistettiin poikkeustilaan lähestyvien parlamenttivaalien aiheuttamien levottomuuksien vuoksi, joissa yli 40 ihmistä sai surmansa. Vain puolet maan puolueista ilmoitti ottavansa osaa 22. päivän vaaleihin, joiden tuloksen oppositio syytti hallituksen väärentävän. Bangladeshin 60 suurimpaan kaupunkiin määrättiin ulkonaliikkumiskielto yöajaksi. Virkaa tekevä presidentti Iajuddin Ahmed erosi hallituksen johdosta ja ilmoitti muodostavansa uuden, jonka on tarkoitus järjestää vaalit.
12. tammikuuta – Yhdysvaltain lähetystöä Ateenassa ammuttiin raketilla kello 5.58. Ryhmä nimeltä ”vallankumouksellinen taistelu” otti vastuun iskusta.
13. tammikuuta – Kreikkalainen rahtialus Server katkesi kahtia Norjan rannikolla ja siitä pääsi 200 tonnia öljyä.
14. tammikuuta – Per-hirmumyrsky iski Ruotsiin. Maan liikenne pysähtyi, kolme ihmistä kuoli kaatuneiden puiden alle ja 262 000 jäi ilman sähköjä.
15. tammikuuta – Rafael Correa aloitti virkakautensa Ecuadorin presidenttinä.
21. tammikuuta – Serbian parlamentti- ja presidentinvaalit.
28. tammikuuta – Yhdysvaltain ja Irakin hallituksen joukot ilmoittivat surmanneensa 250 kapinallista taistelussa Najafin ulkopuolella Irakissa.
  28. tammikuuta – Emma Tillman kuoli ja 114-vuotiaasta japanilaisesta Yone Minagawasta tuli maailman vanhin elossa oleva ihminen.
30. tammikuuta – Windows Vista -käyttöjärjestelmä julkaistiin kuluttajamarkkinoille.
31. tammikuuta – Venezuelan parlamentti antoi presidentti Hugo Chávezille oikeuden hallita maata asetuksilla 18 kuukauden ajan talouden avainalojen kansallistamiseksi.
 31. tammikuuta – Kansanedustaja Tony Halmeelle myönnettiin työkyvyttömyyseläke maaliskuun alusta lukien. Halmeen saaman eläkkeen suuri määrä herätti närkästystä, koska hän oli istunut eduskunnassa vain yhden kauden ja työskennellyt senkin aikana normaalisti vain ajoittain.
31. tammikuuta – Helsingin hovioikeus tuomitsi Mannerheimin lastensuojeluliiton pääsihteerin Eeva Kuuskosken yhteensä 1 420 euron sakkoihin alaisensa pahoinpitelystä. Oikeuden päätöksen mukaan Kuuskoski oli lyönyt MLL:n entistä lapsiasiamiestä Helena Molanderia keskusteltaessa lapsiasiamiehen työn lakkauttamisesta helmikuussa 2004. Oikeuden päätöksen jälkeen MLL karsi Kuuskosken tehtäviä.

Helmikuu 

 2. helmikuuta – YK:n erityislähettiläs presidentti Martti Ahtisaari julkisti Belgradissa ja Pristinassa vieraillessaan suunnitelman Kosovon tulevaisuudesta.
   2. helmikuuta – IPCC julkisti neljännen, kuusi vuotta laaditun raporttinsa ilmastonmuutoksesta.
   2. helmikuuta – Ensimmäinen vientilaivaus Vuosaaren satamasta. MV Noraan lastattiin kaksi Azipod-ruoripotkurilaitetta. 
 3. helmikuuta – 135 ihmistä kuoli itsemurhaiskussa Bagdadissa.
 4. helmikuuta – Indianapolis Colts löi Chicago Bearsin 29–17 XLI Super Bowlissa Dolphin Stadiumilla Miamissa.
11. helmikuuta – Turkmenistanin presidentinvaalit: Gurbanguly Berdimuhammedow valittiin odotetusti suurella äänten enemmistöllä.
12. helmikuuta – Irakin entinen varapresidentti Taha Yassin Ramadan tuomittiin kuolemaan hirttämällä.
 12. helmikuuta – Stuttgartilainen tuomioistuin päätti päästää terrorijärjestö Punaisen armeijakunnan (RAF) johtajiin 1970-luvulla kuuluneen Brigitte Mohnhauptin ehdonalaiseen vapauteen 24 vankeusvuoden jälkeen. Mohnhauptin vapautus herätti ristiriitaisia tunteita Saksassa, koska hän ei ollut osoittanut minkäänlaista katumusta eikä avustanut RAF:n tekemien rikosten selvittämistä. Mohnhaupt oli osallistunut mm. Länsi-Saksan työnantajajärjestön johtajan Hanns Martin Schleyerin kaappaukseen ja murhaan syksyllä 1977.
13. helmikuuta – Ruotsalainen näyttelijä Johanna Sällström (Kurt Wallander -elokuvien Linda Wallander) surmasi itsensä kotonaan. 
14. helmikuuta – Suomen Kansallisoopperan ylikapellimestari Mikko Franck erosi tehtävästään vastalauseena Erkki Korhosen tavalle johtaa oopperaa.
14. helmikuuta – Tieliikelaitos otti Destia-nimen käyttöön markkinointinimenään
17. helmikuuta – Hanna Pakarinen valittiin Suomen euroviisuedustajaksi.
23. helmikuuta – Kehitysvammaisten hoitokoti tuhoutui tulipalossa Alsungan kunnassa Latviassa. Palossa kuoli 25 asukasta. Hoitokodin paloturvallisuudessa oli ollut suuria puutteita.
25. helmikuuta – 79. Oscar-gaala. The Departed voitti neljä Oscar-palkintoa, mukaan lukien parhaan elokuvan ja ohjauksen palkinnon. Ohjaaja Martin Scorsese sai samalla ensimmäisen Oscarinsa.
 25. helmikuuta – Sipoon kunnan asukkaat tyrmäsivät ylivoimaisella ääntenenemmistöllä kunnan lounaisosan liittämisen Helsinkiin. Helsinki vaati Sipoosta itselleen 7,3 neliökilometrin aluetta, jolla asui lähes 20 prosenttia kunnan asukkaista. Sipoolaiset pitivät myös sisäministeriön asettaman selvitysmiehen Pekka Myllyniemen asennetta Helsinki-myönteisenä.
28. helmikuuta – New Horizons -luotaimen lähin otos Jupiterista.

Maaliskuu 
 3. maaliskuuta Suomessa näkyi täydellinen kuunpimennys yöllä, kello 0.44–1.58 välillä
 4. maaliskuuta – Viron parlamenttivaalit. Pääministeri Andrus Ansipin Reformipuolue sai 27,8 % äänistä, sen hallituskumppani Keskustapuolue 26,1 % ja opposition Isänmaan ja Res Publican liitto 17,9 % äänistä Sosiaalidemokraatit saivat 10,6 % äänistä ja ensimmäistä kertaa mukana olleet Vihreät 7,1 % ja kuusi paikkaa. Vaaleissa käytettiin ensimmäisinä valtakunnallisina vaaleina sähköistä äänestystä Internetin kautta. Hallitusta lähdettiin kokoamaan Reformipuolueen, IRP-liiton ja Sosiaalidemokraattien kesken Ansip pääministerinä.
 5. maaliskuuta – Kansanedustaja Kimmo Sasi joutui kolariin valtatie 3:lla Ylöjärvellä. Onnettomuudessa kuoli toisena osapuolena olleen auton viljakkalalainen kuljettaja.
15. maaliskuuta – Suomen ensimmäisistä yksikamarisen eduskunnan vaaleista tuli kuluneeksi sata vuotta.
18. maaliskuuta – Suomen eduskuntavaalit 2007. Kokoomus sai 10 kansanedustajaa lisää ja SDP menetti kahdeksan. Perussuomalaiset, Vihreät ja RKP lisäsivät myös paikkamääräänsä. Keskusta menetti paikkoja, mutta säilytti asemansa suurimpana puolueena. Äänestysvilkkaus oli heikoin sitten vuoden 1945.
21. maaliskuuta – Historioitsija Kimmo Rentola paljasti Turussa järjestetyssä seminaarissa presidentti Urho Kekkosen kaavailleen vähän ennen eroaan, vuonna 1981, seuraajakseen Kansaneläkelaitoksen silloista johtajaa Jaakko Pajulaa. Pajula itse kiisti tienneensä mitään tällaisesta suunnitelmasta. 
23. maaliskuuta – PlayStation 3 -pelikonsoli julkaistiin PAL-alueella ja Australiassa.
  23. maaliskuuta – Iranin vallankumouskaarti vangitsi 15 brittiläistä merisotilasta, joiden se väitti olleen Iranin aluevesillä. Heidät luovutettiin 4. huhtikuuta.
24. maaliskuuta – Maastojuoksun maailmanmestaruuskilpailut Mombasassa.
27. maaliskuuta – Helsinki-Vantaan lentoasemalla mitattiin 17,5 °C, mikä on uusi maaliskuun lämpöennätys.
31. maaliskuuta – ensimmäinen Earth Hour -tapahtuma järjestettiin Sydneyssä Australiassa.

Huhtikuu 

 3. huhtikuuta – Ukrainan presidentti Viktor Juštšenko ilmoitti hajottavansa parlamentin edustajien loikattua häntä vastustavan pääministerin Viktor Janukovytšin puolelle.
 5. huhtikuuta – Kreikkalainen risteilyalus M/S Sea Diamond ajoi karille Välimerellä lähellä Santorínia ja upposi seuraavana päivänä.
 5. huhtikuuta – Keskusrikospoliisi pidätti Porvoossa asuneen 55-vuotiaan ruandalaismiehen, jota epäiltiin osallisuudesta vuoden 1994 Ruandan kansanmurhaan. Porvoon käräjäoikeus vangitsi miehen seuraavana päivänä. Mies oli tullut Suomeen pakolaisena vuonna 2003, anonut turvapaikkaa ja työskennellyt sen jälkeen pappina Vaasan baptistiseurakunnassa.
16. huhtikuuta – Virginia Techin verilöyly: opiskelija Seung-Hui Chon ampui 32 ihmistä ja itsensä.
19. huhtikuuta – Mauritaniassa astui virkaansa maan ensimmäinen demokraattisesti valittu presidentti Sidi Ould Cheikh Abdallahi.
27. huhtikuuta – Turkin presidentinvaaleissa järjestettiin ensimmäinen kierros, jonka korkein oikeus myöhemmin tuomitsi perustuslain vastaiseksi. Maassa päätettiin järjestää uudet vaalit.
  27. huhtikuuta – Pronssisoturi-muistomerkki siirrettiin aamuyöllä pois Tallinnan Tõnismäeltä. Siirto aiheutti mellakoita Virossa ja Viron ja Venäjän välirikon.

Toukokuu 

 4. toukokuuta – Oikeusministeriön puoluerekisteristä poistettiin kaikkiaan kahdeksan puoluetta, jotka eivät olleet saaneet yhtään ehdokastaan eduskuntaan kaksissa peräkkäisissä vaaleissa. Rekisteristä poistettuja puolueita olivat muun muassa Suomen Työväenpuolue STP, Liberaalit ja Suomen Isänmaallinen kansanliike.
 6. toukokuuta – Nicolas Sarkozy voitti Ranskan presidentinvaalin toisella kierroksella.
8. toukokuuta – Runoilija ja kääntäjä Matti Rossi sai kirjallisuuden valtionpalkinnon. Kokoomuksen kansanedustaja Ben Zyskowicz paheksui jyrkin sanoin Rossin palkitsemista viitaten tämän toimintaan 1970-luvulla. Taustalla oli Rossin ilmianto Suomessa tuolloin vierailleen unkarilaisen kirjailijan Dénes Kissin Neuvostoliittoa arvostelleen lausunnon johdosta. Palkinnon myöntänyt kulttuuriministeri Stefan Wallin ei ollut tiennyt Rossin menneisyydestä.
12. toukokuuta – Helsingin Hartwall Areena järjestetyn Eurovision laulukilpailun finaalin voitti Serbian Marija Šerifović kappaleella ”Molitva”. Kyseessä oli Serbian ensimmäinen osallistumiskerta itsenäisenä valtiona.
  12. toukokuuta – Islannin alltingin vaalit. Geir Haarde jatkoi pääministerinä Itsenäisyyspuolueen ja sosiaalidemokraattisen Allianssin hallituksen johdossa.
16. toukokuuta – Nicolas Sarkozy vannoi virkavalan Ranskan tasavallan presidenttinä.
  16. toukokuuta – Tallinnan synagoga, Viron ensimmäinen synagoga toisen maailmansodan jälkeen, vihittiin käyttöön.
17. toukokuuta – Lloyd Alexander, yhdysvaltalainen kirjailija (s. 1924)
24. toukokuuta – Irlannin vaalit. Päähallituspuolue Fianna Fáil sai 78/166 paikkaa, ja pääministeri Bertie Ahern siten jo kolmannen kauden. Hallituskumppani Edistykselliset demokraatit sai kuitenkin vain kaksi paikkaa.
 24. toukokuuta – Nightwish-yhtye paljasti valinneensa uudeksi laulusolistikseen ruotsalaisen Anette Olzonin. Edellinen laulaja Tarja Turunen oli erotettu lokakuussa 2005.
27. toukokuuta – Espanjan paikallisvaalit mittasivat hallitsevan sosialistihallituksen kannatusta. Pääministeri José Luis Rodríguez Zapateron PSOE sai 34,9 prosenttia äänistä ja opposition Partido Popular 35,7 prosenttia. Molemmat puolet julistautuivat voittajiksi.

Kesäkuu 

1. kesäkuuta – Suomen tupakkalaki kiristyi. Tupakointi kiellettiin ravintoloissa, kahviloissa ja muissa ravitsemusliikkeissä. Sisätiloissa tupakointi oli sallittua vain erityisissä ilmastoiduissa tupakointitiloissa. Sosiaali- ja terveysministeriön TNS Gallupilla teettämän mielipidemittauksen mukaan 77 prosenttia suomalaisista kannatti lain tiukentamista.
2. kesäkuuta – Askaisissa avattiin Mannerheim-ristin ritareille omistettu Ritaripuisto, jossa on jokaiselle ritarille nimetty oma kivi. Mannerheim-ristejä oli myönnetty jatkosodan aikana 191 sotilaalle, joista kuusi oli saanut sen kahdesti.
   6.–8. kesäkuuta – G8-kokous Heiligendammissa Saksassa.
10. kesäkuuta – Belgian parlamenttivaalit tiesivät häviötä pääministeri Guy Verhofstadtin johtamalle liberaalien ja sosialistien hallitukselle. Kristillisdemokraattien Yves Letermesta tuli uusi pääministeri.
  10. kesäkuuta – Ranskan parlamenttivaalien ensimmäinen kierros tiesi vahvaa tukea presidentti Sarkozyn UMP-puolueelle. Ensimmäisellä kierroksella suoraan parlamenttiin vaalipiirissään yli 50 %:n kannatuksella valituista 110 edustajasta sata tuli UMP:stä.
14. kesäkuuta – Kansallisoopperan pääjohtaja Erkki Korhonen erosi tehtävästään.
15. kesäkuuta – Apulaisoikeuskansleri Jaakko Jonkka nimitettiin uudeksi oikeuskansleriksi heinäkuun alusta alkaen. Jonkka oli hoitanut oikeuskanslerin tehtäviä jo tammikuusta lähtien, jolloin hänen edeltäjänsä Paavo Nikula oli jäänyt sairauslomalle.
16. kesäkuuta – Mahmud Abbas erotti 14. kesäkuuta palestiinalaisten pääministeri Isma’il Haniyyan ja nimitti uuden hätätilahallituksen pääministeriksi taloustieteilijä Salam Fayyadin Hamasin saatua haltuunsa Gazan hallintorakennukset veristen taistelujen jälkeen.
  16. ja 17. kesäkuuta – Ranskan parlamenttivaalien toinen kierros vaalipiireissään yli 12,5 %:n kannatuksen saaneiden kesken.
  16. ja 17. kesäkuuta – Agilityn SM-kisat järjestettiin Teivon raviradalla Ylöjärvellä.
20. kesäkuuta – Mannerheimin Lastensuojeluliiton pääsihteeri Eeva Kuuskoski erotettiin tehtävistään. Korkein oikeus ei ollut ottanut käsiteltäväkseen Kuuskosken valitusta hovioikeuden tammikuussa langettamasta pahoinpitelytuomiosta. 
22. kesäkuuta – Dawn-luotain laukaistiin tutkimaan Vestaa ja Ceresiä.
24. kesäkuuta – Vapaapainija Chris Benoit murhasi vaimonsa ja lapsensa kotonaan Atlantassa, Georgiassa.
27. kesäkuuta – Tony Blair jätti Britannian pääministerin viran Gordon Brownille.
28. kesäkuuta – Kreikan maastopalot saivat alkunsa.
 28. kesäkuuta – Suomen hallitus päätti noin 30 neliökilometrin alueen pakkoliittämisestä Sipoon kunnasta Helsingin kaupunkiin. Monet katsoivat kyseessä olevan ennakkotapauksen, jota voitaisiin jatkossa soveltaa myös muiden voimakkaasti kasvavien kaupunkien suhteen.
30. kesäkuuta – Paul Wolfowitz erosi virastaan Maailmanpankin pääjohtajana skandaalin saattelemana.
Messenger-luotain lensi Venuksen ohi.
30. kesäkuuta – Poliisimies sai surmansa tiesululla Kälviällä jäätyään rattijuopon ylijamaksi levittäessään tielle piikkimattoa takaa-ajetun auton pysäyttämiseksi. Takaa-ajo alkoi Kalajoelta, kun epäilyttävästi liikkunut auto ei totellut poliisin näyttämiä pysäytysmerkkejä, vaan lähti pakenemaan Valtatie 8 pitkin etelän suuntaan. Pakoautoa kuljettanut rattijuoppo oli yli kolmen promillen humalassa. Uhri oli kruunupyyläinen vanhempi konstaapeli Gudmund Lindström.

Heinäkuu 

 1. heinäkuuta – Korjakian autonominen piirikunta liitettiin Kamtšatkan alueen kanssa Kamtšatkan aluepiiriksi, jolloin Venäjän alueiden määrä väheni yhdellä.
 1. heinäkuuta – Euroopan unionin puheenjohtajuus siirtyi Saksalta Portugalille.
 3. heinäkuuta – Pakistanin Islamabadissa alkoi niin sanotun Punaisen moskeijan piiritys hallituksen joukkojen ja moskeijan radikaaliopiskelijoiden välisen aseellisen yhteenoton jälkeen. Moskeija vallattiin rynnäköllä 10. heinäkuuta, jolloin yhteenotossa kuoli jopa satoja.
 7. heinäkuuta – Valdis Zatlers astui virkaansa Latvian presidenttinä.
 7. heinäkuuta – Seinäjoella pidetyillä 23. Tangomarkkinoilla valittiin tangokuninkaaksi Henri Stenroth Nivalasta ja tangokuningattareksi Jenna Bågeberg Kontiolahdelta.
 7. heinäkuuta – Sveitsiläinen NewOpenWorld Corporation julkisti maailman seitsemästä uudesta ihmeestä järjestämänsä äänestyksen tulokset. Valituiksi olivat tulleet Petran kalliokaupunki Jordaniassa, Rio de Janeiron Kristus-patsas Brasiliassa, Machu Picchun inkakaupunki Perussa, mayaintiaanien porraspyramidi Chichén Itzá Meksikossa, Colosseum Roomassa Italiassa, Taj Mahal Intiassa ja Kiinan muuri. YK:n tiede- ja kulttuurijärjestö Unesco oli kyseenalaistanut äänestyksen tieteellisen perustan.
 7. heinäkuuta – Kauhavalla sijaitsevassa huvipuisto PowerParkissa sattui onnettomuus, jossa surmansa sai yksi huvipuiston työntekijöistä.
15. heinäkuuta – Copa América 2007:n loppuottelu Venezuelassa päättyi Brasilian voittoon Argentiinasta 3–0.
  15. heinäkuuta – Shimon Peres aloitti kautensa Israelin presidenttinä.
21. heinäkuuta – Seitsemäs Harry Potter -kirja Harry Potter and the Deathly Hallows ilmestyi.
22. heinäkuuta – Turkissa järjestettiin ennenaikaiset parlamenttivaalit presidentinvalintakriisin jälkeen. Valtaa jo aiemmin pitänyt AKP vahvisti asemiaan ja sai 550-jäseniseen parlamenttiin 341 edustajaa, vasemmistolainen CHP 99 ja nationalistinen MHP 70 edustajaa. Parlamenttiin nousi lisäksi 26 riippumatonta, joista 21 kurdien DTP-puolueen jäseniä.
25. heinäkuuta – Pratibha Patil astui Intian presidentin virkaan. Hänestä tuli Intian ensimmäinen naispresidentti.
27. heinäkuuta – Simpsonit-televisiosarjaan perustuva elokuva The Simpsons Movie sai ensi-iltansa sarjan kahdenkymmenen esitysvuoden jälkeen.
29. heinäkuuta – 2007 Tour de France päättyi Espanjan Alberto Contadorin voittoon.
31. heinäkuuta – YK:n turvallisuusneuvosto päätti yksimielisesti lähettää enimmäismäärältään 26 000 sotilaan rauhanturvajoukot Darfurin alueelle Sudaniin. Operaatiota kuvattiin YK:n rauhanturvatoiminnan historian suurimmaksi ja kalleimmaksi. Pääministeri Matti Vanhanen ilmoitti 14. elokuuta Suomen jättäytyvän operaation ulkopuolelle.

Elokuu 

 
   1. elokuuta – Minneapolisin siltaturma.
 2.–5. elokuuta – Assembly Summer ’07 -tapahtuma Helsingissä Hartwall Areenalla.
 4. elokuuta – Nasa laukaisi Phoenix-luotaimen Marsiin.
 8. elokuuta – Jangtsessa havaittiin yksinäinen kiinanjokidelfiini. Laji kuitenkin julistettiin myöhemmin sukupuuttoon kuolleeksi.
 8. elokuuta – Tampereen poliisi pidätti nokialaisen sairaanhoitajan epäiltynä kahden kehitysvammaisen henkilön murhasta Ylöjärvellä sijaitsevassa Ylisen kuntoutuskeskuksessa ja kahdesta murhayrityksestä. Murhat ja niiden yritykset oli tehty insuliinilla. Viikkoa myöhemmin tutkimukset laajennettiin koskemaan myös yhtätoista sairaanhoitajan edellisessä työpaikassa, Nokian terveyskeskuksessa, sattunutta kuolemantapausta. Samaan aikaan paljastui vastaavanlainen henkirikos Lehtimäen opistossa Etelä-Pohjanmaalla.
12. elokuuta – Porin kaupunkitulva, Suomen kaikkien aikojen pahin kaupunkitulva.
14. elokuuta – Pohjois-Irakissa Qahtaniyaissa ja Jazeerassa yazideita vastaan tehdyssä pommi-iskuissa kuoli jopa 500 ihmistä.
15. elokuuta – Voimakas maanjäristys vavisutti Pohjois-Perua.
18.–19. elokuuta – Enduron EM- ja SM-osakilpailut Heinolassa.
 18. elokuuta– Presidentti Nursultan Nazarbajevin puolue sai Kazakstanin parlamenttivaaleissa 88 prosenttia äänistä ja kaikki parlamenttipaikat. Oppositio ja Euroopan turvallisuus- ja yhteistyöjärjestö Etyjin vaalitarkkailijat syyttivät Nazarbajevia vaalivilpistä.
19. elokuuta– Örebrossa Ruotsissa ilmestyvä Nerikes Allehanda -lehti julkaisi Lars Vilksin pilapiirroksen, jossa profeetta Muhammedille oli piirretty koiran pää. Piirros herätti suurta suuttumusta eri puolilla islamilaista maailmaa ja myös ruotsalaiset muslimit vaativat Vilksiltä anteeksipyyntöä.
25. elokuuta – 2. syyskuuta – Yleisurheilun maailmanmestaruuskilpailut Japanin Osakassa.
25. elokuuta – Kreikan hallitus julisti koko maan hätätilaan lähes koko kesän ajan riehuneiden maastopalojen vuoksi. Paloissa oli kuollut kymmeniä ihmisiä ja tuhannet olivat menettäneet kotinsa. Ainakin osaa paloista epäiltiin tahallaan sytytetyiksi.
27. elokuuta – Venäjällä pidätettiin kymmenen henkilöä epäiltyinä osallisuudesta toimittaja Anna Politkovskajan lokakuussa 2006 tehtyyn murhaan. Pidätettyjen joukossa oli yksi turvallisuuspalvelu FSB:n upseeri, yksi virassa ollut ja kolme entistä poliisia. Jutun tutkijoiden mukaan murha oli ollut tilaustyötä ja sen toimeksiantaja oleskeli ulkomailla.
28. elokuuta – Abdullah Gül valittiin Turkin presidentiksi pitkällisen kiistan ja ennenaikaisten vaalien jälkeen.
30. elokuuta – Enontekiöllä satoi talven ensilumi poikkeuksellisen aikaisin.

Syyskuu 

 1. syyskuuta – Analogiset televisiolähetykset lopetettiin Suomen antenniverkossa. Kaapeliverkoissa analogiset lähetykset saivat jatkua helmikuun 2008 loppuun.
   1. syyskuuta – Suomi voitti kaikkien aikojen ensimmäisen Eurovision tanssikilpailun Lontoossa.
   1. syyskuuta – Nelosen uusi maksukanava KinoTV aloitti toimintansa.
 2. syyskuuta – Guatemalassa pidettiin presidentin-, parlamentti- ja pormestarien vaalit. Presidentinvaaleissa toiselle kierrokselle pääsivät vasemmistolainen Álvaro Colom ja oikeistolainen kenraali Otto Pérez Molin. Colom valittiin toiselle kierroksella maan presidentiksi.
   2. syyskuuta – Tero Pitkämäki voitti keihäänheiton maailmanmestaruuden Osakassa Japanissa tuloksella 90,33.
6. syyskuuta – Puolustusministeri Jyri Häkämies nostatti kohun Yhdysvaltain vierailunsa aikana pitämällään Suomen turvallisuuspolitiikkaa käsitelleellä puheellaan, jossa hän sanoi Suomen tärkeimmän turvallisuushaasteen olevan ”Venäjä, Venäjä ja Venäjä”. Presidentti Tarja Halonen ja pääministeri Matti Vanhanen sanoutuivat irti Häkämiehen puheesta. Venäläinen Rossijskaja Gazeta -lehti piti Häkämiehen puhetta ”kummallisena”, mutta Venäjän poliittinen johto ei kommentoinut sitä.
 6. syyskuuta – Suojelupoliisi kieltäytyi julkistamasta kohuttua ”Tiitisen listaa”. Listan julkistamista oli vaatinut suurlähettiläs Alpo Rusi ja sitä olivat kannattaneet muun muassa presidentit Mauno Koivisto ja Martti Ahtisaari sekä Supon entinen päällikkö Seppo Tiitinen.
11. syyskuuta – SDP:n kansanedustaja Tuula Haatainen siirtyi Helsingin apulaiskaupunginjohtajaksi ja jätti eduskunnan. Hänen tilalleen tuli oikeustieteen lisensiaatti Jacob Söderman, joka oli toiminut aiemmin muun muassa sosiaali- ja terveysministerinä, Uudenmaan läänin maaherrana ja Euroopan oikeusasiamiehenä.
12. syyskuuta – Japanin pääministeri Shinzō Abe ilmoitti erostaan vain vuoden pituisen pääministerikauden jälkeen. Hän joutui seuraavana päivänä sairaalaan stressin vuoksi.
  12. syyskuuta – Venäjän Mihail Fradkov pääministeri erosi hallituksineen valmistauduttaessa loppuvuoden duuman vaaleihin. Villien spekulaatioiden jälkeen presidentti Putin nimitti uudeksi pääministeriksi Viktor Zubkovin.
  12. syyskuuta – Suomen lentopallomaajoukkue teki suomalaista palloiluhistoriaa etenemällä EM-kilpailuissa välieriin.
13. syyskuuta – Brittiläinen Northern Rock -pankki joutui anomaan lisärahoitusta Bank of Englandilta rahoitusvaikeuksiensa ja talletuspaon vuoksi. Huhut pankin vaikeuksista ja sen webbisivujen kaatuminen saivat tallettajat jonottamaan konttorien ulkopuolella saadakseen nostettu rahansa. Pankin talousvaikeudet olivat heijastumaa Yhdysvaltain asuntomarkkinoilta. Britannian hallitus myöntyi viimein takaamaan pankkiin talletetut varat.
  14. syyskuuta – suomalainen yhtye HIM julkaisi uuden albumin nimeltä Venus Doom
15. syyskuuta – Terroriverkosto al-Qaida tarjosi verkkosivuillaan 100 000 dollarin palkkiota ruotsalaisen pilapiirtäjän Lars Vilksin tappamisesta. Pohjoismaiden muslimit sanoutuivat irti tappomääräyksestä.
15. syyskuuta – Rallilegenda Colin McRae saa surmansa helikopterionnettomuudessa
16. syyskuuta – Thaimaassa kuoli 88 ihmistä One-Two-Go Airlinesin lento 269:n epäonnistuneessa laskeutumisessa.
  16. syyskuuta – Suomen lentopallomaajoukkue sijoittui EM-kilpailuissa neljänneksi.
19. syyskuuta – Arkkitehtuurimuseo Cité de l'architecture et du patrimoine avattiin Pariisissa.
20. syyskuuta – Jean Sibeliuksen kuolemasta tuli kuluneeksi 50 vuotta.
22.–23. syyskuuta – IAAF:n yleisurheilufinaali Stuttgartissa. Tero Pitkämäki voitti keihäänheiton maailmanmestaruuden.
26. syyskuuta – Microsoftin ja Bungie Studiosin Halo 3 -konsolipeli Xbox 360:lle julkaistiin. Se teki historiaa, kun sitä myytiin ensimmäisen vuorokauden aikana 170 miljoonalla dollarilla.
27. syyskuuta – Filosofian lisensiaatti Päivi Kärkkäinen nimitettiin Suomen Kansallisoopperan pääjohtajaksi. Hän oli oopperan ensimmäinen naisjohtaja lähes 70 vuoteen Aino Acktén jälkeen ja järjestyksessä toinen nainen tässä tehtävässä.
30. syyskuuta – Japanin GP:ssä tehtiin suomalaista Formula 1 -historiaa, kun kaksi suomalaista seisoi palkintokorokkeella Heikki Kovalaisen sijoituttua toiseksi ja Kimi Räikkösen kolmanneksi.

Lokakuu 
 
 4. lokakuuta – Sputnik 1:n laukaisusta tuli kuluneeksi 50 vuotta.
 4. lokakuuta – Etelä-Korean presidentti Roh Moo-hyun ja Pohjois-Korean johtaja Kim Jong Il ilmoittivat Pohjois-Korean pääkaupungissa Pjongjangissa pitämänsä kolmipäiväisen neuvottelun päätteeksi pyrkivänsä lopettamaan maidensa välisen sotatilan ja solmimaan virallisen rauhansopimuksen.
10. lokakuuta – Vuonna 1991 lakkautettu sanomalehti Uusi Suomi alkoi ilmestyä Uusisuomi.fi -nimisenä verkkolehtenä.
12. lokakuuta – Tasavallan presidentti Tarja Halonen myönti tekstiilitaiteilija Vuokko Eskolin-Nurmesniemelle akateemikon arvonimen.
14. lokakuuta – Maantiejuoksun maailmanmestaruuskilpailut Italian Udinessa.
18. lokakuuta – Pakistanin entinen pääministeri Benazir Bhutto palasi kotimaahansa kahdeksan vuoden maanpaosta Arabiemiraateista. Presidentti Pervez Musharraf oli armahtanut Bhutton tälle vuonna 1999 korruption vuoksi langetetusta vankeustuomiosta.
21. lokakuuta – Kimi Räikkönen voitti Formula 1 -maailmanmestaruuden kolmantena suomalaisena kautta aikojen.
24. lokakuuta – Kiinan kansantasavallan ensimmäinen kuuluotain Chang'e-1 laukaistiin Pitkä marssi 3A -raketilla.
 24. lokakuuta – Eduskunta hyväksyi kauppa- ja teollisuusministeriön ja työministeriön yhdistämisen työ- ja elinkeinoministeriöksi vuoden 2008 alussa.
25. lokakuuta– Tšadin poliisi otti maan pääkaupungin N'Djamenan lentokentällä kiinni kuusi ranskalaisen Zoen arkki -avustusjärjestön työntekijää, jotka aikoivat viedä Ranskaan 103 orvoiksi ilmoittamaansa pikkulasta ”humanitaarisena pelastusoperaationa”. Työntekijät tuomittiin kuudeksi vuodeksi pakkotyöhön, mutta heidät siirrettiin ranskalaisiin vankiloihin presidentti Nicolas Sarkozyn vetoomuksen jälkeen. Myöhemmin ilmeni, etteivät lapset olleet orpoja, vaan heidät oli käytännössä ryöstetty vanhemmiltaan. Tapauksen pelättiin vahingoittaneen eurooppalaisten vapaaehtoisjärjestöjen mainetta afrikkalaisten silmissä.
26. lokakuuta – Applen Mac OS X 10.5 -käyttöjärjestelmä (”Leopard”) julkistettiin.
26. lokakuuta – Eduskunta hyväksyi perintöveron uudistuksen, jolla verotettavan perinnön arvon alaraja nostettiin 3 400 eurosta 20 000 euroon. Samalla perintövero erotettiin lahjaverosta, jota ei kevennetty vastaavalla tavalla. Uudistus tuli voimaan vuoden 2008 alussa.
27. lokakuuta – Argentiinassa pidettiin presidentti- ja parlamenttivaalit. Uudeksi presidentiksi valittiin Cristina Fernández de Kirchner.
Kaarina Drombergille, Matti Väistölle ja Kari Urpilaiselle myönnettiin valtiopäiväneuvoksen arvonimi.
29. lokakuuta – Kanadalainen rock-yhtye Rush esiintyi Hartwall Areenalla. Konsertti oli yhtyeen ensimmäinen Suomessa.
 29. lokakuuta – Dai Hong Danin kaappaus: somalialaiset merirosvot hyökkäsivät Somalian edustalla MV Dai Hong Dan -nimiseen pohjoiskorealaiseen rahtialukseen ja saivat sen noin vuorokaudeksi hallintaansa.

Marraskuu 

 7. marraskuuta – Jokelan koulusurmat Tuusulassa. Yhdeksän ihmistä ampuja mukaan lukien sai surmansa ja 12 haavoittui.
 7. marraskuuta – Presidentti Mihail Saakašvili julisti Georgiaan kahden viikon poikkeustilan opposition voimakkaiden mielenosoitusten vuoksi. Saakašvili syytti Venäjää mielenosoitusten tukemisesta ja kutsui Georgian Moskovan-suurlähettilään kotiin.
 8.–11. marraskuuta – Karjala-turnaus Hartwall Areenalla.
 8. marraskuuta – Helsingin käräjäoikeus tuomitsi Suomen valtion maksamaan suurlähettiläs Alpo Rusille 70 000 euron korvaukset aiheettomaksi osoittautuneen vakoiluepäilyn aiheuttamista ansionmenetyksistä ja henkisistä kärsimyksistä. Lisäksi valtion maksettavaksi määrättiin oikeudenkäynti- ja asianajokuluja runsaat 105 000 euroa. Rusi oli alun perin vaatinut puolen miljoonan euron korvauksia. Valtio valitti päätöksestä hovioikeuteen.
10. marraskuuta – Kirkolliskokous hyväksyi evankelisluterilaisen kirkon seurakuntavaalien äänioikeusikärajan alentamisen 18 vuodesta 16 vuoteen.
21. marraskuuta – Suomen jalkapallomaajoukkue pelasi Portugalin kanssa maalittoman tasapelin 0–0 ja menetti mahdollisuutensa EM-lopputurnaukseen 2008.
23. marraskuuta – Matkustaja-alus M/S Explorer upposi lähellä Etelämannerta.
25. marraskuuta – Quiet Riot -yhtyeen laulaja Kevin DuBrow löydettiin kuolleena hotellihuoneestaan Las Vegasissa.
27. marraskuuta – Yleisradion hallintoneuvosto päätti lakkauttaa YLE Extra -televisiokanavan ja siirtää sen toiminnan muille kanaville. Samalla peruttiin päätös Radio Peilin muuttamisesta valtakunnalliseksi. Kumpaakin ratkaisua perusteltiin säästösyillä.
28. marraskuuta  – Nokian kaupungin vesikriisi alkoi
29. marraskuuta – Pakistanin Pervez Musharraf vannoi ensimmäisen kerran virkavalan siviilipresidenttinä kahdeksan vuotta sotilasvallankaappauksensa jälkeen.

Joulukuu 

 2. joulukuuta – Slovenian presidentinvaalit. Presidentiksi valittiin sosiaalidemokraattien asettama diplomaatti Danilo Türk.
   2. joulukuuta – Venäjän duuman vaalit. Vladimir Putinia tukeva Yhtenäinen Venäjä keräsi yli 60 % äänistä.
   2. joulukuuta – Venezuelan presidentti Hugo Chávez hävisi niukasti kansanäänestyksen ajamansa perustuslakiuudistuksen hyväksymisestä.
 3. joulukuuta – Työväenpuolueen Kevin Ruddista tuli Australian uusi pääministeri. Hän allekirjoitti ensimmäisenä toimenaan Kioton sopimuksen.
   3.–14. joulukuuta – YK:n ilmastokonferenssi Balilla.
 6. joulukuuta – Suomi vietti 90. itsenäisyyspäiväänsä.
 8. joulukuuta – EU:n ja Afrikan huippukokous Lissabonissa. Tšekin ja Britannian pääministerit boikotoivat tilaisuutta Robert Mugaben läsnäolon vuoksi.
10. joulukuuta – Led Zeppelin esiintyi Lontoossa uudelleenkoottuna.
  10. joulukuuta – Cristina Fernández de Kirchner aloitti kautensa Argentiinan presidenttinä.
12. joulukuuta – Jääkiekon SM-liiga langetti jääkiekkoilija Jere Karalahdelle väliaikaisen pelikiellon häneen kohdistuneen huumerikosepäilyn vuoksi.
13. joulukuuta – Lissabonissa allekirjoitettiin Euroopan unionin perussopimusten uudistamiseksi Lissabonin sopimus, joka korvasi kansanäänestyksissä hylätyn perustuslaillisen sopimuksen.
19. joulukuuta – Etelä-Korean presidentinvaalit.
20. joulukuuta – Marilyn Manson esiintyi Helsingin jäähallissa.
21. joulukuuta – Yhdeksän uutta maata liittyi Schengenin sopimukseen.
23. joulukuuta – Thaimaassa ensimmäiset parlamenttivaalit syyskuun 2006 sotilasvallankaappauksen jälkeen.
 23. joulukuuta – Uzbekistanin presidentti Islam Karimov valittiin uudelle seitsemänvuotiselle virkakaudelle. Lähes 20 vuotta maata hallinneen Karimovin ilmoitettiin saaneen äänistä yli 88 prosenttia. Länsimaissa vaalit tuomittiin vilpillisiksi.
27. joulukuuta – Kenian presidentinvaalit: viivästyneen äänenlaskun jälkeen keskusvaalilautakunta julisti 30.12. presidentti Mwai Kibakin saaneen niukan voiton toisella kaudelle, mikä sai opposition mellakoimaan.
28. joulukuuta – Nepalin parlamentti päätti luopua vuodesta 1769 lähtien voimassa olleesta monarkiasta ja muuttaa maan tasavallaksi hallituksen ja sitä vastustaneiden maolaississien välisen rauhansopimuksen mukaisesti. Kuningas Gyanendra luopui vallasta huhtikuussa 2008.
31. joulukuuta – Suomen Pankki lopetti vuosina 1964–1993 käytössä olleiden hopeisten yhden markan kolikoiden, vuosina 1972–1993 käytettyjen viiden markan kolikoiden ja vuosina 1967–1985 lyötyjen juhlarahojen lunastamisen. Suomen Pankki myi palautetut kolikot valtiovarainministeriölle, minkä jälkeen ne sulatettiin uusien rahojen raaka-aineeksi.

Syntyneitä 
Marokon prinssi Muhamed III.
21. maaliskuuta – Ethan Nwaneri, englantilainen jalkapalloilija
21. huhtikuuta – Isabella, Tanskan prinsessa
29. huhtikuuta – Espanjan prinsessa Sofía de Todos los Santos de Borbón y Ortiz, kuningas Felipe VI:n ja Letizian toinen tytär
18. joulukuuta – James Windsor, kuningatar Elisabet II:n lapsenlapsi.

Kuolleita

Nobelin palkinnot 
Nobelin fysiikanpalkinto: Albert Fert ja Peter Grünberg
Nobelin kemianpalkinto: Gerhard Ertl
Nobelin lääketieteen palkinto: Martin Evans, Oliver Smithies ja Mario Capecchi
Nobelin kirjallisuuspalkinto: Doris Lessing
Nobelin rauhanpalkinto: Al Gore ja YK:n hallitusten välinen ilmastonmuutospaneeli IPCC

Tapahtumia aiheittain

Elokuvat

Kirjallisuus

Musiikki

Urheilu

Videopelit

Katso myös 
Luettelo vuoden 2007 miehittämättömistä avaruuslennoista

Lähteet

Aiheesta muualla

2007